Hovioikeus kumosi metelöivän asukkaan asunnon haltuunoton. Taloyhtiö sai maksettavakseen kymppitonnin laskun.

Raisiolaisen kerrostalon osakkaat joutuvat maksamaan noin 10 000 euron oikeuskulut, kun taloyhtiö otti aiheetta haltuun asukkaan omistaman huoneiston.

Varsinais-Suomen käräjäoikeus piti haltuunottoa oikeana ratkaisuna. Turun hovioikeus kuitenkin kumosi haltuunoton torstaisella ratkaisullaan.

Taloyhtiön mielestä noin 50-vuotias nainen vietti häiritsevää elämää kolistelemalla ja metelöimällä asunnossaan öiseen aikaan. Joskus metelöinti kesti tuntikausia aamuviiteen saakka.

Nainen oli jäänyt kiinni mattojen tamppaamisesta puolen yön jälkeen, samoin imuroinnista ja pyykinpesusta.

Nainen sai huomautuksia ja lopulta varoituksen taloyhtiöltä. Poliisit olivat vierailleet talossa metelöinnin vuoksi kahdesti. Toiselle kerralla virkavalta oli tullut ulko-ovella vastaan kun nainen vei koiraa kävelylle iltamyöhällä ja toisella kerralla poliisit olivat toivottaneet hyvää yötä naiselle.

” Yksi asukkaista oli pitänyt metelöinnistä häiriöpäiväkirjaa.

Nainen vastusti taloyhtiön tekemään päätöstä ja vaati nostamallaan kanteella Varsinais-Suomen käräjäoikeutta kumoamaan asunnon haltuunoton. Käräjäoikeus ei löytänyt perusteita haltuunoton kumoamiseksi.

Nainen ei tyytynyt käräjäoikeuden ratkaisuun vaan valitti edelleen hoviin. Hovioikeuden mielestä jäi toteennäyttämättä, että asukas oli viettänyt häiritsevää elämää, koska vain alapuolisessa asunnossa asuvia äänet olivat häirinneet, mutta talon muut asukkaat eivät niitä häiriöksi kokeneet.

Oikeus kuuli todistajia, joista erityisesti naisen alapuolisessa asunnossa asuva perhe oli joutunut vuosikaudet kuulemaan kolistelua ja metelöintiä.

Talon asukkaiden mahdollisuudet tehdä naisen yöllisistä liikkeistä havaintoja heikentyivät sen jälkeen kun talossa tehtiin ikkunaremontti ja ikkunoihin asennettiin sälekaihtimet. Kolisteluun syyllistynyt nainen oli ikkunaremontin jälkeen valvonut öiseen aikaan sälekaihtimien takana muiden katseilta suojassa.

Koska taloyhtiö hävisi kanteen hovioikeuden ratkaisun perusteella, joutuu se maksamaan kummankin osapuolen oikeuskulut.